Cum putem avea tot timpul PACE în suflet

Pacea este o stare pe care o primim ca dar de la Dumnezeu atunci când ne străduim să fim  buni, îngăduitori  cu ceilalți,  răbdători ,  smeriți  și  supuși . Cel care  iubește  pe toți și  caută binele aproapelui  va simți că  în sufletul lui se odihnește Duhul Sfânt.

Pacea sufletului este strâns legată de  bucurie  și de un sentiment de  împlinire  și  mulțumire  profundă. Pentru a rămâne mereu în această stare de pace, trebuie  să lepădăm învârtoșarea inimii . Să nu mai căutăm ca toate să fie așa cum vrem noi, cum zicem noi, cum ni se pare nouă. Acest lucru înseamnă  tăierea voii  noastre și  acceptarea lucrurilor așa cum sunt  ele, cum le rânduiește Dumnezeu. Dacă ceva ne displace,  să nu încercăm să corectăm  cu orice preț, supărându-ne și mâniindu-ne pe cei din jur. Dacă ne supără comportamentul sau atitudinea cuiva, să nu așteptăm ca acela să fie așa cum vrem noi.  Să-l acceptăm așa cum este  și să îl ajutăm să-și valorifice calitățile pe care le are. Atunci  când așteptăm mereu de la ceilalți ceva , sufletul nostru va fi tot timpul  constrâns, mâhnit, nemulțumit, cârtitor  și nu-și va găsi pacea.

„Orice om, dacă-și taie voia lui înaintea lui Dumnezeu și a  oamenilor, va avea întotdeauna pace în suflet , dar  cel căruia îi place să-și facă voia sa, nu va avea pace niciodată ”, spunea     Sfântul Siluan Athonitul.  Sfântul Paisie cel Mare se ruga la Dumnezeu să-l izbăvească de mânie, iar Domnul i-a dat acest sfat: „ Paisie,   dacă nu vrei să te mânii, nu dori nimic, nu judeca pe nimeni, și nu te vei mai mânia  ”. Iată cât de simplu este să ne liniștim inima. Trebuie să fim atenți la cugetele și dorințele noastre, ca acestea să fie curate, și sufletul nostru să nu fie stăpânit de nici o dorință pătimașă. Cel care își pune nădejdile în pronia lui Dumnezeu va găsi în el însuși  disponibilitatea de a se „adapta” la orice întâmplare , bună sau rea, fără să se tulbure câtuși de puțin. Iată ce frumos spune despre aceasta Sfântul Siluan:  „ Sufletul care s-a predat pe sine voii lui Dumnezeu îndură cu ușurință orice întristare și orice boală , pentru că atunci și când e bolnav, el se roagă și vede pe Dumnezeu:  „Doamne, Tu vezi boala mea. Știi că sunt păcătos și neputincios.  Ajută-mă să îndur totul și să-Ți mulțumesc bunătății Tale .” Și Domnul alină boala, și sufletul simte ajutorul dumnezeiesc și  stă    înaintea lui Dumnezeu vesel și mulțumitor .”  Răzvrătirea, nemulțumirea și dorința de a îndrepta totul în jurul nostru ne răpește toată energia de a lucra binele, ne întunecă ochii minții și ne lasă goi pe dinăuntru. Atunci când avem necazuri, trebuie să ne supunem cu smerenie voii lui Dumnezeu, și să zicem, precum ne învață Sfântul Siluan: „  Domnul vede inima mea, și dacă îi e pe plac, totul va merge bine atât pentru mine, cât și pentru ceilalți  ”. Așa sufletul va rămâne în pace.   „Dar  dacă omul va începe să murmure : „ Aceasta n-ar trebui să fie     așa… aceasta nu e bine ”,  nu va avea niciodată pace în suflet ,  chiar dacă ar posti și s-ar ruga mult.”  Pacea se păstrează prin predarea noastră în voia lui Dumnezeu. Apostolii și toți sfinții au îndurat toate întristările și chinurile și asprimea nevoințelor predându-se voii lui Dumnezeu. Când ceva nu merge precum ne dorim noi, să nu ne supărăm, ci să zicem cu credință: „ Așa e voia lui Dumnezeu  ”, și așa ne vom păstra sufletul în pace și bucurie, fiind încredințați că toate sunt spre folosul nostru. <http://lataifas.ro/religii-si-credinte/102537/cum-putem-avea-tot-timpul-pace-suflet> ([lataifas.ro](http://lataifas.ro/)|De LaTaifas.ro)